Predkladacia správa

	Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon                 č. 461/2003 Z. z. o sociálnom poistení v znení neskorších predpisov predkladá Ministerstvo práce, sociálnych vecí a rodiny Slovenskej republiky v súlade s programovým vyhlásením vlády Slovenskej republiky na roky 2016 až 2020, ako aj v súlade s Plánom legislatívnych úloh vlády Slovenskej republiky na rok 2018.  
	
Predmetom návrhu zákona je priaznivejšie upraviť podmienky pri peňažnom príspevku na opatrovanie, a to najmä zvýšiť jeho výšku pre všetky skupiny poberateľov. Navrhuje sa ustanoviť výšku peňažného príspevku na opatrovanie pevnou sumou a umožniť, aby bolo možné meniť jeho výšku prostredníctvom nariadenia vlády, pričom je zámerom,   aby sa postupne pri poberateľoch v produktívnom veku priblížila k  výške čistej minimálnej mzdy a pri poberateľoch dôchodkových dávok  k polovici výšky minimálnej mzdy. Zároveň sa navrhuje pri peňažnom príspevku na osobnú asistenciu zvýšenie výšky sadzby na jednu hodinu osobnej asistencie a umožniť meniť jej výšku prostredníctvom nariadenia vlády.  Ďalej sa navrhuje limitovať mechanizmus uplatňovania pohľadávok v konaní o dedičstve. Pri peňažnom príspevku na osobnú asistenciu sa navrhuje upraviť podmienky tým spôsobom, aby tlmočenie  pre osoby so sluchovým postihnutím bolo zabezpečované prostredníctvom tlmočníckej služby, ktorú je možné vhodne kombinovať s osobnou asistenciou. Zároveň sa pri peňažnom príspevku na osobnú asistenciu zavádza možnosť tento príspevok poskytovať aj osobe s ťažkým zdravotným postihnutím, ktorou je nezaopatrené dieťaťa, voči ktorému sa vykonávajú opatrenia sociálnoprávnej ochrany detí a sociálnej kurately v domácom prostredí zamestnanca zariadenia sociálnoprávnej ochrany detí a sociálnej kurately. V súvislosti s parkovacím preukazom pre fyzickú osobu so zdravotným postihnutím sa navrhuje  rozšíriť okruh osôb, ktorým je možné vyhotoviť tento preukaz, ako aj zjednodušiť administratívny postup pri jeho vyhotovovaní. Navrhuje sa umožniť  poskytovať peňažný príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla osobám s ťažkým zdravotným postihnutím, ktoré sú zaradené do chronického dialyzačného programu, do transplantačného programu a ktorým sa poskytuje onkologická liečba.

V článku II sa novelizuje zákon č. 461/2003 Z. z. o sociálnom poistení v znení neskorších predpisov s cieľom spresniť oznamovacie povinnosti pri vzniku a zániku dôchodkového poistenia poistenca štátu – fyzickej osoby, ktorá poskytuje osobnú asistenciu osobe s ťažkým zdravotným postihnutím na základe zmluvy o výkone osobnej asistencie v rozsahu najmenej 140 hodín mesačne, pričom osoba s ťažkým zdravotným postihnutím napr. nepožiadala o príspevok na osobnú asistenciu a upraviť tieto povinnosti rovnako ako v prípade osoby, ktorá sa stará o dieťa do šiestich rokov veku a nemá nárok na rodičovský príspevok.

Účinnosť  zákona sa navrhuje od 1. júla 2018. 

Návrh zákona nebol predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou predkladaného materiálu.

Návrh zákona má negatívny vplyv na štátny rozpočet, pozitívny sociálny vplyv a nemá vplyv na podnikateľské prostredie, na životné prostredie, na informatizáciu a na služby verejnej správy pre občana.